Der er yndigt i Ribe. Så yndigt at den lille vestjyske by er blevet kåret som Europas smukkeste lille by.

Således har det britiske rejsesite globalgrasshopper.com i samarbejde med hotel.info fundet den mere end 1300 år gamle charmetrold skønnere end den nærmeste konkurrent, der var portugisiske Óbidos.

Portugisiske Óbidos blev nummer to i aftstemningen.

Det var ikke meget mere end 200 stemmer, der adskilte byerne, og i Ribe erkender man da også, at man har gjort, hvad man kunne for at løbe med sejren, der har en klar brandingsmæssig markedsværdi i Europa.

- Vi har fået god hjælp fra nabokommunerne, siger Ribes turistchef Henrik Vej Kastrupsen således til Jyske Vestkysten.

Ribe kan blandt andet prale af Danmarks ældste rådhus, der ligger på von Støckens Plads og kan dateres til 1496.